# Tema№3. Häzirki zaman Türkmenistanda durmuşa geçirilýän makroykdysady kadalaşdyryş çäreleriniň netijeliligi.

# 3.1. Türkmenistanyň ykdysadyýetiniň häzirki ýagdaýy we geljekki ösüşiniň esasy ugurlary

# 3.2. Türkmenistanyň ykdysadyýetini maliýe taýdan üpjün etmekde güýçli döwletiň bolmagynyň ähmiýeti

# 3.3. Döwleti makroykdysady düzgünleşdirmegiň zerurlygy

# 3.4. Döwletiň uzakmöhletleýin maksatlaryny makroykdysady taýdan düz-günleşdirmek işi

# 3.1. Türkmenistanyň ykdysadyýetiniň häzirki ýagdaýy we geljekki ösüşiniň esasy ugurlary

Garaşsyzlyk ýyllary içinde Türkmenistany durmuş-ykdysady taýdan ösdür-mekde düýpli öňegidişlikler gazanyldy, bu buýsançly sepgitleriň ep-esli bölegi soňky ýyllaryň paýyna düşdi.

Döwletde bolup geçýän esasy prosessleriň makroykdysady nukdaýnazardan özara sazlaşykly häsiýeti munuň şeýledigini aýdyň görkezýär. Jemi içerki önümiň möçberiniň artmagy, öndürilýän önümiň düzüminiň hem hiliniň yzygiderli kämilleşdirilmegi, ykdysadyýetiň köpugurlylygyny gazanmak maksady bilen amala aşyrylýan diwersifikasiýa çäreleri, ýurduň daşary-ykdysady syýasatynyň çuňlaşdyrylmagy, maýa goýum syýasatynda düýpli täzeçillikleriň girizilmegi, pul-karz gatnaşyklarynda amala aşyrylýan düýpli özgertmeler, Döwlet býujetiniň girdejileriniň durnukly ýokarlanmagy we jemgyýetde durnukly ýagdaýy sakla-makda düýpli öňegidişlikleriň gazanylýandygynyň aýdyň görkezijileri bolup çykyş edýär. Bu şertleriň ilkinji we esasy, manysy boýunça hakyky ynsanperwer maksadyna - türkmen halkynyň ýaşaýyş-durmuş derejesini dünýäniň ösen ýurt-larynyňka ýetirmäge gönükdirilendir.

Häzirki wagtda özüniň milli ykdysadyýetiniň ähli ugurlary boýunça gaza-nylýan belent ösüş depginleri bilen Türkmenistan Watanymyz dünýäniň ösen döwletleriniň arasynda mynasyp orny eýeleýär. Ummasyz tebigy baýlyklyary özleşdirýän pudaklar ýerasty gorlarymyzyň serişdelerini aýawly hem ýerlikli peýdalanmak bilen, döwlete uly möçberde daşary ýurt gyzyl pullarynyň gel-megini üpjün edýär.

Giň gerimli döwlet özgertmeleriniň amala aşyrylmagy we bazar şertleriniň yzygiderli kämilleşdirilmegi Türkmenistanda gazanylýan esasy makroykdysady görkezijileri yzygiderli ýokarlandyrmaga oňyn şertleri döredýär.

Döwletimiziň ählitaraplaýyn ösmeginiň möhüm ugurlarynyň biri-de özara bähbitli halkara hyzmatdaşlygyny giňeltmekden hem pugtalandyrmakdan ybarat-dyr. Oňyn häsiýetli bu gatnaşyklar ýurduň ösüşi üçin uly ähmiýete eýe bolan ugur-laryň tutuş bir toplumy (häzirki zaman iş dolandyryş mehanizmleri, maýa goýum-lary, innowasiýalar we tehnologiýalar, hünär bilimi, ylmy we medeni gatnaşyklar) boýunça üstünlikli alnyp barylýar. Türkmenistanyň alyp barýan hoşniýetli «Açyk ga-pylar» syýasaty halkara gatnaşyklarynyň yzygiderli giňelmegine we progrese giň ýol açýar. Ata Watanymyzyň daşary ykdysady syýasatynyň yzygiderli pugtalandy-rylmagy hem işeňňirleşdirilmegi ýurdumyzda öndürilýän esasy önümleri daşary ýurt bazarlaryna amatly şertlerde çykarmak boýunça ylalaşyklary we şertnamalary baglaşmaga ýardam berýär, bu bolsa öz nobatynda JIÖ-niň durnukly artmagyna oňyn täsir edýär.

Daşary söwda dolanyşygynyň görkezijileriniň sazlaşykly ösmegi milli ykdy-sadyýetimiziň dünýä bazary giňişligine ynamly aralaşýandygyna şaýatlyk edýär. Ýurduň eksort potensialynyň yzygiderli artdyrylmagy daşary söwda dolanyşy-gyndan alynýan gyzyl pul görnüşindäki girdejiniň ýeterlik gorlaryny döretmäge mümkinçilik berýär, şol gorlar bolsa döwletiň töleglilik ukybynyň sazlaşykly ýagdaýda saklanylmagyna esas bolup durýar.

Daşary ýurtlardan getirilýän maýa goýum önümleriniň dörtden üç bölegine golaýynyň tehniki-önümçilik maksatly önümleriň paýyna düşýändigi sebäpli, maýa goýumlaryň we importyň gyradeňlik görkezijileriniň özara golaý bolmagy hem häsiýetli aýratynlyk bolup durýar.

Gazanylýan ykdysady ösüşleriň ep-esli bölegini Türkmenistanyň maliýe ulga-mynda ýetilýän sepgitler düzýär. Bu ulgamyň paýyna pul dolanyşygynyň sazlaşykly bolmagyny üpjün etmek we milli manadyň hümmetiniň pese düşmeginiň öňüni almak wezipeleri düşýär

Öz nobatynda, Türkmenistanyň şertlerinde pul kapitalynyň işlemegi üçin aňrybaş amatly şertleriň döredilýändigini bellemek gerek. Maliýe ulgamynyň işiniň durnukly kada getirilmegi pul-karz syýasatynyň ilerlemegini üpjün edýär, ol bolsa milli pulu-myzyň durnuklylygyny artdyrýar, goýumlaryň hakyky derejesini pugtalandyrýar we puluň hümmetiniň pese düşmegini saklaýar. Türkmenistanyň Merkezi bankynyň gaýtadan maliýeleşdirmek stawkasynyň durnukly derejede galýandygy hem oňyn görkezijileriň biridir. Häzirki döwürde ýüze çykýan ugrukmalaryň täsiri bilen we ykdysadyýetiň ileri tutulýan ugurlarynyň tapgyrlaýyn maliýeleşdirilmegi netijesinde senagatda, oba hojalygynda, gurluşykda we hyzmatlar ulgamynda döredilýän jemi goşmaça gymmatlyk düýpli özgerdi, bu bolsa öz gezeginde JIÖ-niň düzümine özüniň täsirini ýetirdi

Önümçilik ulgamynyň ösüş depginleriniň öňdebaryjy bady häzirki döwürde milli ykdysadyýetimizi ösdürmekde aýry-aýry pudaklaryň ileri tutulmagy bilen bagly bolup durýar, çünki senagat daşary ýurt eksportynyň esasy göwrümini üpjün edýän bolsa, oba hojalygynyň baş maksady içerki bazarda ýokary hilli önümleriň bolelinligini döret-mekden ybaratdyr, gurluşykda bolsa iri möçberli maýa goýumlaryny özleşdirmekde uly öňegidişlikler gazanylýar.

Häzirki wagtda ýangyç-energetika toplumy ýurdumyzyň senagatynyň bin-ýadyny düzýär. Tebigy baýlyklary gazyp çykarýan pudaklara düýpli maýa goýum-larynyň gönükdirilmegi senagatyň bu ugurlarynda öndürilýän hakyky önümiň möçberiniň artmagyna getirýär. Bu tehnologiýalaryň aglaba bölegi ýurdumyza nebiti we gazy gazyp çykarmaga niýetlenen tehnikany we enjamlary öndürýän öňdebaryjy kompaniýalar tarapyndan getirilýär.

Döwletiň köpugurly aladasy netijesinde gönükdirilýän iri möçberli maýa goýum-larynyň üstünlikli özleşdirilmegi bilen Türkmenbaşynyň nebiti gaýtadan işleýän zawodlar toplumynyň durky doly täzelendi. Geçirilen düýpli abatlaýyş işleriniň netijesinde bu toplum pudagyň kärhanalarynyň birine öwrüldi.

«Mawy ýangyç» çig malyny gaýtadan işläp, ondan suwuklandyrylan gazy öndür-mek boýunça iri kärhanalary gurmak işine iri maýalary çekmek göz öňünde tutulýar.

Toplumyň esasy ugurlarynyň ýene-de biri elektroenergetikadyr. Bu pudagyň dur-nukly ösmegi ýurduň energiýa howpsuzlygyny berjaý etmäge şert döredýär we döw-letimiziň energiýanyň bu görnüşine bolan isleglerini doly kanagatlandyrmaga müm-kinçilik berýär. Türkmenistanyň energiýa ulgamy Merkezi Aziýa sebitiniň Birleş-dirilen energoulgamyna, munuň özi bolsa artykmaç elektrik energiýany sebitde ýerleşýän goňşy ýurtlara, şol sanda Owganystana, Eýrana, Täjigistana, Türkiýä, beýleki döwletlere ibermäge ýagdaý döredýär.

Milli ykdysadyýetimiziň tiz ösýän we özgerýän pudaklarynyň ýene-de biri agrosenagat toplumydyr. Ýurdumyzyň ilatyny ýokary hilli azyk önümleri, milli senagaty bolsa oba hojalyk çig maly bilen bolelin üpjün etmegi maksat edinýän bu toplumyň işi durnukly ilerleýär. Ýurtda munuň üçin zerurbolan şertleriň, şol sanda ýokary öndürijilikli ekerançylyk ýerleriniň uly gorunyň bardygyny bellemek gerek. Soňky ýyllaryň içinde täze ekerançylyk meýdanlaryny özleşdirmek, emeli suw akabalaryny, zeýkeşleri, awtoulag ýollaryny gurmak boýunça düýpli işler durmuşa geçirildi.

# 3.2. Türkmenistanyň ykdysadyýetini maliýe taýdan üpjün etmekde güýçli döwletiň bolmagynyň ähmiýeti

Ösüşiň häzirki tapgyrynda milli ykdysadyýet hil taýdan täze, ösýän we özgerýän ykdysady bitewiligi bina edýär. Şeýle şertlerde döwlet ösüşinde has möhüm ugurlary saýlap almak işi ýurduň milli bähbitlerini sebitde bar bolan şertler, şol hadysalarda we şertlerde Türkmenistanyň tutýan orny hem ähmiýeti bilen inçeden sazlaşdyrmak başarnygyna bagly bolup durýar.

Netijeli halkara hyzmatdaşlygyny yzygiderli pugtalandyrmakda, jedelleriň we dawalaryň öňüni almaga gönükdirilen diplomatiýanyň ösdürilmeginde, bütin-dünýä energiýa howpsuzlygyny berkarar etmekde ýurdumyzyň öňe süren hoşniýetli ideýalarynyň dünýä arenasynda giň goldawa eýe bolmagy muny aňry-ýany bilen tassyklaýar.

Şunuň bilen baglylykda dünýä bazarynyň doly hukukly agzasy bolan milli ykdysadyýetimiziň bütindünýä ähmiýetindäki orny Türkmenistanyň durmuşa ornaşdyrýan ykdysady doktrinasynyň saldamly bölegini düzýär.

Häzirki günde ykdysadyýetiň esasy wezipesi içerki bazarda ilatyň ýaşaýyş amat-lygyny artdyrýan harytlara we hyzmatlara bolan islegini düýpli kanagatlandyr-makdan, şeýle-de daşary ýurtlardan satyn alynýan ýa-da getirilýän harytlaryň ornuny ýerli, esasan hem maýa goýumlary amala aşyrmak arkaly öndürilýän, şol sebäpli hem gymmaty dünýä bahalaryndan pes bolan önümler bilen çalyşmakdan ybarat bolup durýar.

Häzirki döwürde Türkmenistanyň ykdysadyýeti bazar talaplaryna we erkin tele-keçiliginiň şertlerine doly laýyk gelýän hojalyk-guramaçylyk mehanizmlerini emele getirmek bilen bagly möhüm tapgyry başdan geçirýär. Şol mehanizmler önümi öndürmekden başlap, onuň ýerlenmegine, bölünmegine hem sarp edilmegine çenli aralykdaky ähli hadysalary öz içine alýan ykdysady işiň alnyp barylmagyna ýardam bermelidir. Öz gezeginde döwlet eýeçiligiň dürli görnüşlerini ösdürmäge giň ýol açmak bilen, ykdysadyýetiň köpugurlylygyny gazanmakda, onuň dünýä bazary giňişliginde öz ornuny tapmagyny üpjün etmekde täze mümkinçilikleri döredýär.

Häzirki geçiş döwründe ykdysadyýetiň durnuklylygyny we rowaçlanmagyny yzygiderli üpjün etmekde esasy orun hut döwlete degişlidir.

Hojalyk işjeňliginiň esasy subýekti hökmünde döwlet bolup geçýän ykdysady we durmuş hadysalarynyň esasy utgaşdyryjysy bolup çykyş edýär. Bu şertlerde bazara gatnaşyjy agzalaryň ählisiniň bähbitlerine gyradeň garamaga, jemgyýetçilik ösüşiniň amatly maksatlaryny hem meýilnamalaryny dürs kesgitlemäge we olary amala aşyr-magyň has amatly ýollaryny we usullaryny saýlamaga oňyn mümkinçilik döreýär.

Döwletiň we hususy ulgamyň deňagramly hyzmatdaşlyk etmek ýörelgesi dur-muşda işjeň hem netijeli işläp başlamalydyr. Hususy telekeçiligiň sazlaşykly ösmegi üçin döredilýän amatlyklar sagdyn bazar gatnaşyklarynyň pugtalanmagyna getirýär. Şeýle şertlerde hususy telekeçi öz ornunda berk durup, degişli salgytlary wagtly-wagtynda hem dolulygyna tölemegiň, adamlary aç-açan ýagdaýda iş hem degerli derejede girdejiler bilen üpjün etmegiň tarapdary bolup çykyş edýär. Ýurtda ileri tutulýan ugurlar boýunça telekeçiligi ýeňillikli şertlerde uzak möhletleýin maliýeleş-dirmek işi ýola goýuldy. «**Kiçi we orta telekeçiligi döwlet tarapyndan goldamak hakynda**» Türkmenistanyň Kanuny kabul edildi.

Adaty ýagdaýda ykdysady bazar özgertmeleri näçe tiz hem netijeli geçirilse, ykdysadyýetiň bazar gatnaşyklaryna geçmegi şonça-da şowly bolýar. Ykdysady ulgamyň durnukly ösmegini üpjün edýän şertleri döretmek, milli bilim ulgamyny kämilleşdirmek, düýpli ylmy gözlegleri ýola goýmak, ýurduň innowasiýalar pudagyny berkitmek, ökde hünärmenleri taýýarlamak we olaryň hünär derejesini yzygiderli artdyrmak, netijeli işleýän maglumatlar ulgamyny döretmek, hil taýdan kämil durmuş-ykdysady infrastrukturasyny mynasyp derejede gurmak işi diňe döwlete başardar. Kuwwatly döwlet hökmünde at-abraýy ýokary bolan Türkmenistanda düýbi tutulan özgertmeleriň ählisi hut şu maksada gulluk edýär.

# 3.3. Döwleti makroykdysady düzgünleşdirmegiň zerurlygy

Bazar ulgamynyň häzirki zaman şertlerinde, aýratyn hem geçiş döwrüni başdan geçirýän ykdysadyýet şertlerinde, şol sanda türkmen ykdysadyýetinde döwletiň ykdy-sadyýeti sazlaşdyrmakdaky orny makroykdysady syýasatyň üstünlikli durmuşa geçi-rilmegi bilen baglydyr. Munuň birnäçe obýektiw häsiýetli sebäbi bar.

**Birinjiden**, döwrebap ykdysadyýetiň köpugurlulyk şertlerinde bazaryň gowşak taraplaryny we gönüden-göni kemçiliklerini düzetmek, olaryň öwezini dolmak zerur-lygy bar. Islendik jemgyýetçilik gurluşynda-da bazar ýaşaýyş üçin möhüm bolan ugurlaryň we meseleleriň hemmesini dolulygyna çözüp bilmeýär, mysal üçin, bilim hem şahsyýetiň hemmetaraplaýyn kämil bolmagy üçin zerur bolan şertler, durmuş adalatlylygy, ekologiýa we beýleki ugurlar köp ünsi talap edýär.

Mundan başga-da, bahalary bellemek, çykarylýan önümleriň sanawyny hem mukdaryny giňeltmek, ykdysadyýetiň düzüm gurluşyny täze tehnologiýalary işe ornaşdyrmak mehanizmlerini başarnykly hem ýerlikli peýdalanmak ýaly çäreler islenilişinden haýal, käwagt bolsa duýdansyz bolup geçýär.

**Ikinjiden**, makro we mikroderejeleriň, bitewiniň we bölegiň, merkeziň hem ýer-leriň arasyndaky gatnaşyklaryň aňrybaş sazlaşykly, kadaly bolmagyny üpjün etmek zerur bolup durýar. Häzirki zaman milli ykdysadyýeti köp ugurly, köp maksatly hem köp wezipeli çylşyrymly ulgamdyr. Onuň dürli pudaklarynyň, sebitleriniň hem kärha-nalarynyň özüne ýetik aýratynlyklary bar. Diňe bazara bil baglap, olaryň ählisiniň ýerine ýetirýän wezipesini umumy ösüşiň bähbitlerine öňde duran umumy meselelere hem maksatlara gönükdirmek mümkin däl.

Häzirki zaman şertlerde makroykdysady düzgünleşdirmäniň bitewi ulgamyny döretmek hem pugtalandyrmak, milli syýasatyň ileri tutulýan maksatlaryny, hem usullaryny kesgitlemek çärelerini öz içine alýan netijeli döwlet dolandyryş işi döwletiň öňünde duran möhüm ykdysady wezipeleriň bitewi bir maksatnamasyny düzýär, bazar ykdysadyýetine geçilýän häzirki döwürde durmuşyň talaby bolup ýüze çykýar. Bu çäreler öz içine kesgitli goýlan maksatlara ýetmegi hem makro-ykdysadyýetiň möhüm ugurlaryny özara sazlaşdyrmagy nazarlaýan tertipleşdirmegi we gözegçilik etmegi öz içine alýar. Makrodüzgünleşdirilişiň baş maksatlaryny **üç sany esasy ugurlara bölmek** bolar:

**1. Ykdysady ösüşi gazanmak**. Giňişleýin manyda alnanda, bu maksat ösüşiň umumy derejesiniň ýokarlanmagyndan öz beýanyny tapýan döwlet ýa-da sebitleýin ykdysady progresi aňladýar. Şol sebäpden hem ykdysady ösüş düşünjesi öz içine çykarylýan önümleriň sanawynyň we mukdarynyň giňeldilmegi bilen deň derejede, önümçiligiň ýokarlandyrmak, harytlara bolan islegleriň we olaryň öndürilişiniň özara sazlaşygyny kämilleşdirmek, beýleki öňegidişlikli usullary alýar.

1. **Ykdysady durnuklylygy gazanmak.** Bu ugur puluň hümmetiniň pese düşme-giniň öňüni almak maksady bilen bahalary bellemegiň durnukly häsiýetini saklamagy, ilatyň iş bilen üpjünçiliginiň derejesini ýokarlandyrmagy hem işsizligi aradan aýyr-magy, döwlet býujetiniň girdejiler we çykdajylar böleginiň deňagramly alnyp barylmagyny, daşarky söwda bilen düýpli gorlaryň netijeli işleýşiniň arasyndaky sazlaşygy, ýurduň algy-bergi ulgamyňdaky oňyn görkezijileriň gazanylmagyny, umuman alnanda, önüme bolan jemi islegleriň önümçiligiň jemi görkezijilerine şert edip goýýar.
2. **Ykdysady adalatlyk.** Bu düşünje gönüden-göni ahlak gymmatlyklary hem ýörelgeleri bilen baglydyr. Adaty ýagdaýda ol jemgyýetçilik eşretleriniň we milli baýlygyň adalatly paýlanylmagyny aňladýar. Döwlet möçberinde alnanda bu wezipe girdejileriň gyradeň bölünmegini, döwletiň ähli raýatlary üçin deň müm-kinçilikleriň döredilmegini, adalatly hem sagdyn bäsdeşlik ýagdaýlarynyň üpjün edilmegini we beýlekileri aňladýar.

Döwlet düzgünleşdiriş ulgamynyň öňünde durýan esasy wezipeleriň arasynda ýakyn ysnyşyk duýulýar. Olar birleşip, bitewi bir ulgamy emele getirýär, şol ulgamda her bir maksat öz gezeginde has inçe maksatlaryň birnäçesine bölünip gidýär. Şeýlelik bilen hem, makroykdysady taýdan düzgünleşdirmek çäreleri özüniň asyl maksadynda milli ykdysadyýeti sazlaşykly ösdürmegiň hem jemgyýetdäki abadançylygy üpjün etmegiň asylly ugurlaryna gulluk edýär.

Türkmenistanda alnyp barylýan makroykdysady taýdan düzgünleşdirmek işine şular mahsusdyr:

1. Ösüş depginleriniň oýlanyşykly häsiýeti. Ösüş depginleriniň ýurduň hakyky kuwwaty bolmagyny, olaryň ýurdy uzakmöhletleýin ösdürmek maksatlaryna laýyk-lykda mümkin boldugyça durnukly häsiýetini saklamaklyk möhüm zerurlyk bolup durýar.

2. Gyzyl puly dolandyrmakda we bahalary bellemekde aňrybaş oýlanyşykly hem tygşytly hereket etmek. Erkin dolanyşykda gyzyl puluň aşa köp bolmagy bu işiň bökdemegine we puluň hümmetiniň gaçmagyna getirýär, şol sebäpden hem aýlanýan gyzyl puluň möçberini zerur bolan derejede saklamaly bolýar.

3. Maliýe girdejileriň we çykdajylaryň arabaglanyşygy. Özgertmeleriň başynyň tutul-magy bilen maliýe girdejileriniň we degişlilikde, edilýän çykdajylaryň möçberi durnukly artýar. Şonuň bilen birlikde soňky döwürde ýol berilýän çykdajylaryň girdejileriň derejesinden birneme artýandygyny bellemek gerek.

4. Eksportyň we importyň möçberiniň we düzüminiň gyradeňligi. Düýpli özgertmeler ýoluna düşüleni bäri daşarky söwdanyň gabarasynyň we düzüminiň artmagynyň şeýle hem töleg balansynyň yzygiderli ýokarlanmagynyň ýurduň ykdysadyýetine ýetirýän täsiri barha güýçlenýär. Daşary ýurtlardan dürli harytlary getirmek işiniň derejesi üýtgemedi diýen ýalydyr. Daşary maýa goýumlarynyň çekilmegi welin ýyl-ýyldan artýar, munuň özi ykdysady ösüşlerine tizlik berýär.

Düzgünleşdiriş işiniň serişdeleri we usullary. Häzirki wagtda ykdysadyýetiň döwlet tarapyndan düzgünleşdirilmeginde esasy serişde hökmünde gytaklaýyn düzgünleş-dirmek usullary ulanylýar. Bu usulyň esasy manysy Hökümetiň ýurtda bar bolan makroykdysady görkezijileri we olaryň ösüşlerini, ykdysadyýeti dolandyrmagyň usullaryny hem serişdelerini hukuk we administratiw mehanizmleriň sagdyn bäsdeş-ligiň saklanylmagyny, ykdysady ösüşiň bellenilen strategik bolmagyny pugta gözeg-çilikde saklamakdan ybaratdyr. Düzgünleşdiriş işiniň gytaklaýyn usullary şu aşakdaky özgertmeleri göz öňünde tutýar:

- kärhanalaryň, ministrlikleriň we pudak edaralarynyň işini dolandyrmakda göni usullardan gytaklaýyn usullara geçmeklik;

- dolandyrmak işiniň mikroderejesinden makrodüzgünleşdirişe geçmeklik;

- gurluşyk desgalaryny tassyklamakdan, pul we maddy serişdelerini bölüp bermekden ösüşiň ugurlaryny we meýilnamalaryny işläp taýyarlamaga, şeýle-de olaryň berjaý edilişini sazlaşdyrmaga we oňa gözegçilik etmäge geçmeklik.

Bu iş maliýe syýasatynyň baş gurallary bolan - salgyt salmaklyk, karzlary bermek, girdejiler, bahalar, aýlyk iş haklary, pul baýraklary we beýleki usullaryna daýanýar.

# 3.4. Döwletiň uzakmöhletleýin maksatlaryny makroykdysady taýdan düzgünleşdirmek işi

Häzirki şertlerde Türkmenistanda amala aşyrylýan makroykdysady syýasat umumy ykdysady görkezijileriň gyradeňlik häsiýetini üpjün etmäge gönükdirilen döwlet düzgünleşdiriş çäreleriniň tutuş bir toplumyndan ybaratdyr.

Makroykdysady düzgünleşdiriş işi durnukly ykdysady ösüşi gazanmaga, bahalaryň durnuklylygyny hem-de ýurduň maliýe pudagynyň netijeli işlemegini, ahyrky maksa-dynda bolsa halkyň mynasyp ýaşaýşyny üpjün etmäge gönükdirilendir.

Bu işde döwlet makrodüzgünleşdiriş çäreleriniň ýurduň hemme taraplaýyn potensialyny durmuşa geçirmäge we milli ykdysadyýeti düýpli döwrebaplaşdyrmaga esaslanýan ugurlaryna aýratyn orun berilýär. Ýurdumyzda munuň üçin zerur bolan düýpli şertleriň hemmesi - syýasy we jemgyýetçilik abadançylygy, ummasyz tebigy baýlyklar, önümçilik we aragatnaşyk infrastrukturasynyň döwre-bap ulgamy, topla-nylan maliýe serişdeleri, döwletiň ýokary halkara at-abraýy, daşary bazarlarda emele gelen amatly ýagdaýlar, zähmet resurslarynyň ýeterlik derejede bolmagy ýüze çykandyr.

Şu günki günde Türkmenistanyň ýokary tizlikli ösüşleri ýurduň günsaýyn artýan ösüş mümkinçilikleri bilen gazanylýar. Milli ykdysady gurluşyň köp ugurlarynda döwlet monopolist bolmagynda, ýagny esasy orun tutmagynda saklanyp galýar, şol bir wagtyň özünde dürli ulgamlarda döwlet bilen hususy eýeçiligiň özara sazlaşykda, utgaşykly hereket etmeginiň amatly modellerini gözläp tapmak we işläp taýýarlamak meselesi birjik-de ünsden düşürilenok. Türkmenistanda bar bolan ykdysady müm-kinçilikler önümçiligini durnukly artdyrylmagy, olaryň hiliniň ýokarlandyrylmagy we bu serişdeleri peýdalanmakda kämil mehanizmleriň hem usullaryň işe girizilmegi arkaly ösdürilýär. Şunuň bilen birlikde ykdysady ösüşi gazanmagyň baş şerti daşarky hem içerki bazarlarda bar bolan islegleri kanagatlandyrmak wezipesiniň hötdesinden gelýän bäsdeşlige ukyply ykdysadyýeti emele getirmäge ýagdaý döredýän iri maýa goýumlaryň gönükdirilmegi bilen baglydyr.

Häzirki döwürde döwletimiz tarapyndan ykdysadyýetiň aýry ugurlaryny we pudaklaryny netijeli ösdürmegiň düýpli maksatnamalary işlenilip taýýarlanylýar. Ykdysady pudaklary döwrebaplaşdyrmak, olaryň işini ilerletmek arkaly öňde goýlan maksatlaryň tizden-tiz durmuşa geçirilmegine niýetlenen milli maýa goýum syýasatynyň tiz depginler bilen rowaçlanýandygyny nazara alsaň, bu maksatnamalara hem meýilnamalara wagtyň geçmegi bilen degişli düzedişleri girizmek, olaryň üstüni ýetirmek maksadalaýyk bolar.

Bilim we ylym, önümçiligi ilerledýän öňdebaryjy, innowasion ösüşiň we öňde-baryjy dünýä tejribesiniň düýbüni tutýan taslamalar we düýpli barlag-gözleg işleri maýa gönükdirmegiň ileri tutulýan ugurlarynyň esasylary bolmagynda galýar. Ýokary okuw mekdepleriniň sany barha artýar. Şu maksat bilen häzirki zaman talaplaryna laýyklykda, ylmyň we tehnologiýalaryň iň soňky gazananlaryna daýanýan enjamlar bilen doly üpjün edilen, täze döwrebap binalar gurulýar, bu çäreleriň ählisi okuw-terbiýecilik işiniň kämilleşdirilmeginiň, derejesiniň ýokary bolmagyna oňyn täsir edýär. Maglumatlaryň hökmürowanlyk edýän häzirki döwründe bilime we ylma gönükdirilen maýalar iň ygtybarly hem ýokary girdeji getirýän goýumlardyr

Uzagyndan maýa goýum syýasatyny makroykdysady taýdan düzgünleşdirmekde esasy orun ýurtda maýadarlar üçin mümkin boldugyça amatly şertleri döretmek, ykdysadyýetiň köpugurly bolmagyny gazanmak, önümçiligiň gerimini giňeltmek, goýberilen düýpli serişdeleriň netijeli işlemegini üpjün etmek, ýaly ugurlara berler. Ýurt derejesinde amala aşyrylýan daşary ykdysady syýasat işjeň makroykdysady mehanizmleriň biri bolup orta çykýar. Bu syýasatyň rowaçlanmagy döwletiň töleg ukybynyň ýokarlanmagyna getirýär. Ol bolsa, öz gezeginde, ykdysadyýeti döwrebap-laşdyrmaga gönükdirilýän maýa goýum çäreleriniň maliýe üpjünçiligini berjaý etmek-däki mümkinçilikleri artdyrýar. Daşary ykdysady iş öz içine eksporty we importy, gümrük paçlaryny, tarifleri, çäklendirmeleri, daşary ýurt düýpli goýumlary çekmegi we düýpli goýumlaryň daşary ýurtlara çykarylmagyny, daşarky bergileri, beýleki döw-letlere ykdysady goldawyň berilmegini, bilelikdäki ykdysady taslamalaryň we maksatnamalaryň ýerine ýetirilmegini girizýär.

Türkmenistan döwletiniň durmuşa geçirýän daşary ykdysady ugry ýurdumyzyň halkara söwda gatnaşyklarynyň giňemegine oňyn täsir edýär. Sonky ýyllaryň içinde daşary ýurtlar bilen söwda-ykdysady gatnaşyklary netijeli ýola goýmakda täze müm-kinçilikler peýda boldy. Olaryň işjeň ýagdaýda işe girizilmegi daşary söwda dola-nyşygynyň hem arassa eksportyň esasy görkezijileriniň ýokarlanmagynda aýdyň beýanyny tapýar. Türkmenistanyň daşary-ykdysady strategiýasy, ilkinji nobatda, eksporty artdyrmaga, taýýar önümleri daşary ýurt bazarlaryna çykarmak mümkin-çiligini giňeltmäge, önümçilik kuwwatlyklaryny tehniki we tehnologiýa taýdan kämilleşdirmäge, ýurtda öndürilýän harytlaryň we hyzmatlaryň dünýä derejesinde bäsdeşlige ukyplylygyny üpjün etmäge ýol açýan daşary ykdysady dolanyşygy kämil-leşdirmek işinden ybaratdyr. Daşary ýurtlar bilen ýola goýlan netijeli söwda gatna-şyklarynyň öňünde bellenilýän ýene-de bir maksat ýurdumyzda bar bolan çig mal we önümçilik mümkinçiliklerinden ugur almak bilen, daşary ýurtlardan getirilýän harytlaryň ornuny Türkmenistanda öndürilen ýokary hilli önümler bilen çalşyrmakdan ybaratdyr. Ýakyn geljekde dünýä bazarlarynyň iň özüne çekiji ugurlarynda ýurdumyzda öndürilen harytlary we hyzmatlary döwletimiz üçin bähbitli şertlerde ýerlemek maksady bilen Türkmenistanyň söwda wekilhanalaryny açmaklyk göz öňünde tutulýar. Dünýäniň öňdebaryjy kompaniýalary, meşhur firmalary bilen deňhukukly gatnaşyklary ýola goýmak. Bu işiň rowaçlanmagynyň esasy şertleriniň biri-de – maliýe ulgamynyň netijeli işlemegidir.

Häzirki wagtda bu ugurda anyk öňegidişlikler gazanyldy: milli puluň hümmetiniň pugtalandyrylmagy içerki bazardaky islegleriň artmagyna getirdi, milli manadyň daşary ýurt gyzyl pullaryndaky bahasynyň durnukly bolmagy gazanyldy, täze türkmen pul birlikleri dolanyşyga girizildi. Türkmenistanda iş ýüzünde gyzyl puluň resmi hem bazar bahasy üýtgedilip, olar bir görkezijä getirildi, özära deňleşdirildi. Munuň özi bazaryň sazlaşykly ösmegine-de, sagdyn bäsdeşligiň kemala gelmegine-de, ýurduň eksport mümkinçilikleriniň artmagynada, netijede bolsa ýurdumyzyň her bir raýatynyň sarp edijilik ukybynyň ýokarlanmagyna kuwwatly itergi berdi.

Banklar maliýe serişdelerini çekmek boýunça öz işjeňligini artdyryp, munuň üçin amatly şertleri döreder, meselem, maliýe bazaryna ilaty has giňden çekmek maksady bilen hödürlenýän iş mümkinçilikleriniň giňeldiler. Pul dolanyşygynda töleg terminal-larynyň, bankomatlaryň we dürli plastik töleg kartlarynyň peýda bolmagy döwrüň talabydyr we ýurdumyzyň bütindünýä ykdysady gatnaşyklaryna barha ynamly aralaş-ýandygynyň ölçegidir.

Karzlaryň we pul dolanyşygynyň işini sazlaşdyrmak arkaly bazaryň düzümini hem şertlerini düzgünleşdirmek, harytlaryň we hyzmatlaryň öndürilişiniň durnukly artmagy üçin hemmetaraplaýyn amatlyklary döretmek bahalary bellemekde kesgitli ýörel-gelerden ugur almak, ilatyň iş orunlary bilen üpjünçiligini artdyrmak, daşary-ykdysady gatnaşyklarynyň gerimini artdyrmak ýaly çäreler bu syýasy strategiýanyň barha rowaçlanmagyna getirer.

Salgyt salmak ulgamy ykdysadyýetiň ileri tutulýan ugurlary üçin uly ýeňillikleri göz öňünde tutýar, önüm öndürijileri has köp haryt öndürmäge höweslendirýar, hyzmatla-ryň aýry-aýry ugurlarynyň hiliniň ýokarlanmagyna hem innowasion başlangyçlarynyň giň ýol açýar. Geljekde ýurtda bolup geçýän ykdysady hadysalaryň hil taýdan özger-meginden we olary sazlaşdyrmak zerurlygyndan ugur almak bilen, salgytlaşdyrmak usullary hem kämilleşdiriler, döwlet girdejileriniň we çykdajylarynyň sazlaşykly toplumynyň özi bolsa ykdysady ösüşleri, halkyň durmuş hal-ýagdaýynyň yzygiderli gowulanmagyny, ösdürilmegini şertlendirýän möhüm faktora öwrüler.

Häzirki wagtda Türkmenistanyň her bir raýatyna ýaşaýyş üçin zerur bolan zatlaryň we hyzmatlaryň berilmegi döwlet tarapyndan kepillendirilendir. Ýurtda iňňän amatly ipoteka karzlar ulgamy netijeli işleýär, dünýä tejribesine daýanmak bilen, onuň deňsiz-taýsyzdygyny arkaýyn aýtmak bolar.